- Det var kommunens ejendom og derfor ulovligt at fjerne, sagde formand for Teknik- og Miljøudvalget Preben Christensen (Soc. Dem.) tidligere mandag til TV2/Nord. Ifølge ham var det en principsag at politianmelde de ukendte gerningsmænd, der havde fældet kommunens træ, som stod i nærheden af Dagli' Brugsen i Astrup, og som tilsyneladende generede både naboer og Dagli' Brugsen. Der var dog stor uenighed i Teknik- og Miljøudvalget i Mariagerfjord Kommune, og den uenighed har nu ført til, at politianmeldelsen samt et erstatningskrav på 68.500 kroner bliver droppet. - Efter en konkret vurdering trækker vi politisagen tilbage, siger Preben Christensen (Soc. Dem) til TV2/Nord.
Uenighed i Teknik- og Miljøudvalget i Mariagerfjord Kommune har gjort, at en politianmeldelse og et erstatningskrav bliver droppet.